Marek Vagovič

Marek Vagovič (* 24. apríl 1974, Bratislava) je slovenský investigatívny novinár, komentátor, spisovateľ a moderátor. Zaoberá sa najmä prepojením politiky, biznisu a organizovaného zločinu.

 Životopis 
Absolvoval Gymnázium Bilíkova v bratislavskej Dúbravke, následne históriu na Trnavskej univerzite v Trnave.
Ako investigatívny novinár pracuje od svojich 26 rokov. Pracoval v redakciách SITA, Pravda, SME, .týždeň a Domino fórum. V Domino fóre v roku 2002 uverejnil svoj prvý článok o podozreniach z korupcie na Univerzite Komenského. Od januára 2007 bol v SME a vo februári 2011 sa vrátil do .týždňa. Na portáli Aktuality.sk zakladal oddelenie investigatívneho tímu. Do tímu vzal troch ľudí, podľa vlastných slov „stavil na skúsenú novinárku Annamáriu Dömeovú a perspektívnych mladých reportérov Jána Kuciaka a Veroniku Šmiralovú“.

V apríli 2022 pôsobenie v Aktualitách po šiestich rokoch ukončil a nastúpil do vydavateľstva denníka Postoj.

Od novembra do konca roka 2022 moderoval novú diskusnú reláciu RTVS Pod povrchom, spoluprácu s RTVS však ukončil už po niekoľkých týždňoch, podľa Vagoviča pre spory s vedením televízie ohľadom autorskej slobody a nezávislosti pri výbere hostí a tém. K sporom došlo v nadväznosti na odvysielanie rozhovoru so spolupracujúcim obvineným Františkom Imreczem, ktorý podrobila kritike Rada RTVS, a následnému tlaku na presunutie vysielacieho termínu rozhovoru so šéfkou vyšetrovacieho tímu kauzy Gorila Martinou Babacsovou z decembra na január (podľa Vagoviča pre obavy vedenia z možného neschválenia rozpočtu zo strany Rady RTVS), ako aj plánovanému presunu relácie z Jednotky na spravodajský kanál :24 s nižšou sledovanosťou. Podľa stanoviska RTVS, zmluva s Marekom Vagovičom bola podpísaná do konca roka 2022 a RTVS sa na pokračovaní nedohodla: „Vzhľadom na to, že relácia na Jednotke nedosahovala očakávaný výkon v rámci sledovanosti a ani mediálnej odozvy, jej pokračovanie bolo naplánované v premiére v programovej štruktúre RTVS :24, ktorá je plnohodnotným spravodajským okruhom RTVS a následne aj v repríze na Jednotke“.

Venuje sa tiež moderovaniu talkshow Backstage, Večer Mareka Vagoviča, od roku 2025 aj Bod zlomu s Richardom Dírerom a od roku 2026 Vagovič & Vašečka s Michalom Vašečkom.

V období 2006 až 2016 bol 15-krát nominovaný na Novinársku cenu Nadácie otvorenej spoločnosti a sedemkrát ju vyhral. V roku 2025 získal ako historicky tretí slovenský laureát českú novinársku Cenu Ferdinanda Peroutku.

Je ženatý, s manželkou Patríciou (rod. Erdélyiová) žijú v Bratislave a spoluvlastnia spoločnosť Media Forum, prevádzkujúcu vydavateľstvo Švabach.

 Knižná tvorba 









 Ocenenia 
 2005: Novinárska cena za Najlepší analyticko-investigatívny príspevok v printových médiách (.týždeň)
 2006: Novinárska cena za Najlepší analyticko-investigatívny príspevok v printových médiách (spolu s Jozefom Majchrákom a Robertom Žitňanským; (.týždeň)
 2007: Novinárska cena za Najlepší analyticko-investigatívny príspevok v printových médiách, spoločne s Cenou Združenia vydavateľov periodickej tlače Slovenska (SME)
 2011: Novinárska cena za Najlepší rozhovor v printových médiách a za Najlepší analyticko-investigatívny príspevok v printových médiách (.týždeň)
 2014: Novinárska cena za Najlepší rozhovor v printových médiách (.týždeň)
 2017: Novinárska cena v kategórii Písaná žurnalistika – Najlepší rozhovor (Aktuality.sk)
 2018: Biela vrana 
 2025: Cena Ferdinanda Peroutku za rok 2024

 Referencie 

 Iné projekty 

 Externé odkazy 

 Marek Vagovič – články autora na portáli Aktuality.sk
 Marek Vagovič – články autora v denníku Postoj
 Marek Vagovič – zostrihy talkshow na YouTube
 Články týkajúce sa Mareka Vagoviča na portáli O médiách
 Novinár Vagovič: Nechcel som čakať na rozsudky. To, čo sa dialo, bolo hrozné (textová verzia) – rozhovor Moniky Tódovej ku knihe Padreho klan (2022)

Kategória:Osobnosti z Bratislavy
Kategória:Slovenskí novinári
Kategória:Slovenskí politickí komentátori
Kategória:Slovenskí spisovatelia
Kategória:Slovenskí vydavatelia
Kategória:Slovenskí moderátori
Kategória:Investigatívni novinári
Kategória:SME
Kategória:.týždeň
Kategória:Laureáti Bielej vrany
Kategória:Laureáti Novinárskej ceny
Kategória:Laureáti Ceny Ferdinanda Peroutku
Kategória:Absolventi Trnavskej univerzity v Trnave